Briselē, 14.02.2005 COM(2005) 45 galīgā redakcija KOMISIJAS PAZIŅOJUMS EIROPAS PARLAMENTAM UN PADOMEI par ES narkotiku apkarošanas rīcības plānu (2005. - 2008. gadam) {SEC(2005)216} Ievads Narkotiku problēma ir viens no lielākajiem Eiropas pilsoņu satraukuma iemesliem un draudiem Eiropas sabiedrības drošībai un veselībai. ES ir gandrīz 2 miljoni narkotiku lietotāju. Narkotiku lietošana, īpaši jauniešu vidū, ir tik izplatīta kā vēl nekad. Arvien lielākas bažas rada HIV/AIDS izplatība narkotiku lietotāju vidū. Tā kā narkotiku problēma pastāv visā pasaulē, ES savā darbībā izmanto virkni politisku pasākumu, piemēram, dialogu par narkotiku apkarošanas jautājumiem ar dažādiem pasaules reģioniem. Tādēļ reāli izpildāmam un iedarbīgam problēmas risinājumam arvien jābūt Eiropas Savienības politiskajai prioritātei. 2004. gada decembrī Eiropas Padome apstiprināja ES Narkotiku apkarošanas stratēģiju (2005. – 2012. gadam), kas nosaka principus, mērķus un prioritātes diviem turpmākajiem četru gadu rīcības plāniem, ar ko jānāk klajā Komisijai. Šī stratēģija ietilpst daudzgadu programmā “Hāgas programma”, kuras mērķis ir stiprināt brīvību, drošību un tiesiskumu ES un kurā teikts, ka “optimālajam aizsardzības līmenim brīvības, drošības un tiesiskuma jomā nepieciešama starpdisciplināra un saskaņota darbība gan ES, gan nacionālajā līmenī…” Stratēģijā ir izvirzīti vairāki galvenie mērķi: - sasniegt augstu veselības aizsardzības, labklājības un sociālās kohēzijas līmeni, papildinot pasākumus, ko veic dalībvalstis, lai novērstu un mazinātu narkotiku lietošanu, atkarību no tām, ar narkotikām saistītus kaitējumus veselībai un sabiedrībai, - pienācīgi ievērojot ES sasniegumus un vērtības pamattiesību un brīvību jomā, nodrošināt augstu sabiedrības drošības līmeni, gan vēršoties pret narkotiku ražošanu, to pārrobežu tirdzniecību un prekursoru novirzīšanu, gan pastiprinot profilaktisko darbību pret noziegumiem, kas saistīti ar narkotikām, sekmīgi sadarbojoties vienotas pieejas ietvaros, - stiprināt ES koordinācijas mehānismus, lai nodrošinātu, ka valstu, reģionu un starptautiskajā līmenī veiktie pasākumi viens otru papildina un veicina šo politiku efektivitāti gan ES, gan tās attiecībās ar citiem starptautiskiem partneriem. Tādēļ nepieciešama skaidrāk izteikta Eiropas pozīcija starptautiskajos forumos, piemēram, ANO un tās specializētajās aģentūrās, kas atspoguļotu ES dominējošo donora stāvokli šajā jomā. Stratēģijā pamata uzsvars ir likts uz divām galvenajām narkotiku apkarošanas politikas dimensijām - pieprasījuma un piedāvājuma samazināšanu. Tā attiecas arī uz vairākām transversālām tēmām: starptautisko sadarbību, izpēti, informāciju un novērtējumu. Komisijas piedāvātajā rīcības plānā ņemts vērā tās Galīgais ES narkotiku apkarošanas stratēģijas un ES narkotiku apkarošanas rīcības plāna (2000. – 2004.) novērtējums[1]. Tas īpaši vērsts uz jomām, kuras novērtējumā izceltas kā jomas, kas jāattīsta tālāk. Tajā atkārtota virkne būtisku mērķu, kas netika sasniegti ar iepriekšējā rīcības plāna pasākumiem. Turklāt, izmantojot īpaši šim nolūkam izveidotu tīmekļa vietni, Komisija ir veikusi sākotnējās konsultācijas ar pilsonisko sabiedrību par turpmāko politiku. Rīcības plāna īstenošanas gaitā Komisija ievērojami paplašinās šādas konsultācijas, iesaistot plašu pilsoniskās sabiedrības pārstāvju loku dialogā par to, kā vislabāk risināt narkotiku problēmu. Runājot par galīgo mērķi, skaidri jāsaprot, ka stratēģija un rīcības plāns nav pašpietiekami; pat, ja būs sasniegti visi tajos izvirzītie mērķi, nāksies atzīt, ka tie izrādījušies nesekmīgi, ja rezultātā netiks panākta izmērāma narkotiku problēmas samazināšanās mūsu sabiedrībās. To gaida Eiropas pilsoņi. Rīcības plāna galīgais mērķis ir ievērojami samazināt narkotiku izplatību iedzīvotāju vidū un mazināt sociālo postu un kaitējumu veselībai, ko izraisa nelegālo narkotiku lietošana un tirdzniecība. Plāna mērķis ir veidot pamatu līdzsvarotai pieejai, kā ar vairākiem īpašiem pasākumiem mazināt gan piedāvājumu, gan pieprasījumu. Šiem pasākumiem jāatbilst šādiem kritērijiem: - pasākumiem ES līmenī jārada reāla pievienotā vērtība un rezultātiem jābūt reāli sasniedzamiem un izmērāmiem; - pasākumi nedrīkst prasīt augstas izmaksas un tiem tieši jāveicina vismaz viena stratēģijā izvirzītā mērķa vai prioritātes īstenošana; - pasākumu skaitam katrā jomā jābūt reālam. No metodoloģijas viedokļa raugoties, Komisija šo plānu izveidojusi nevis kā statisku politisko mērķu sarakstu, bet gan kā dinamisku politikas instrumentu. Tajā ievērota stratēģijas struktūra un mērķi un uzsvars likts uz konkrētiem rezultātiem atsevišķās prioritārajās jomās. Katram pasākumam ieviesti novērtējuma instrumenti un rādītāji. Tie sagatavoti ar Eiropas narkotiku un narkomānijas uzraudzības centra (EMCDDA) un Eiropola palīdzību, turklāt šīs abas organizācijas palīdzēs Komisijai sekot rīcības plāna īstenošanai. Pamatojoties uz tiem, Komisija publicēs gada ziņojumus un vajadzības gadījumā ierosinās korekcijas. Plānā ir skaidri noteikta atbildība par pasākumu īstenošanu un to īstenošanas termiņi. Lai nekavētu īstenošanas gaitu, par mērķiem, kuri nav izpildīti vai, visticamāk, netiks izpildīti noteiktajā termiņā, tiks dotas rekomendācijas, kā tos īstenot, vai arī tiks konstatēts, ka tie nav īstenoti. 2008. gadā Komisija veiks ietekmes novērtējumu, lai piedāvātu otro rīcības plānu laika posmam no 2009. līdz 2012. gadam. Šie novērtējumi sniegsies tālāk par stingri noteiktām rīcības plāna robežām un, pamatojoties uz EMCDDA un Eiropola darba rezultātiem, ietvers vispārīgu pārskatu par situācijas attīstību narkotiku jomā Eiropā. Šajā rīcības plānā izvirzīti augsti mērķi, tomēr tie atbilst nopietnajām problēmām, ar kādām jāsaskaras ES pilsoņiem. Plānā tiek respektēti subsidiaritātes un proporcionalitātes principi un ļauta pilnīga rīcības brīvība vietējiem, reģionāliem, valsts un starptautiska mēroga pasākumiem, tajā pašā laikā aicinot visas iesaistītās puses izvērtēt, kā šie pasākumi spētu viens otru papildināt un veicināt ES Narkotiku apkarošanas stratēģijas mērķu sasniegšanu. KOORDINĀCIJA | Stratēģijas 17. mērķis[2] Koordinācija ir būtisks elements, ar kura palīdzību izveido un nodrošina veiksmīgu narkotiku apkarošanas stratēģiju. | Mērķis | Ierosinātais pasākums | Termiņš | Atbildīgā puse[3] | Novērtējuma instruments/ rādītājs² | 1. Iedarbīga koordinācija ES un valsts līmenī. | 1. Dalībvalstīm un Komisijai jābūt pilnībā darbspējīgam narkotiku apkarošanas koordinācijas mehānismam un jānozīmē persona, struktūrvienība vai iestāde, kas darbotos kā narkotiku apkarošanas koordinators. | 2007 | DV KOM | KOM gada ziņojums par valstu struktūrām, sadarbībā ar EMCDDA | 2. Dalībvalstīm jāpieņem vispārēja valsts stratēģija un/vai rīcības plāns narkotiku apkarošanai, ņemot vērā savas valsts tiesību aktus un administratīvās struktūras. | 2007 | DV | Identiski | 2. Nodrošināt līdzsvarotu starpdisciplināru pieeju. | Dalībvalstīm jāiestrādā ES kopīgās prioritātes savas valsts stratēģijā/ rīcības plānā. | 2007 | DV | Identiski | 3. Iesaistīt pilsonisko sabiedrību. | 1. Komisijai jāizdod Zaļā grāmata par veidiem, kā sekmīgi sadarboties ar pilsonisko sabiedrību. | 2006 | KOM | KOM Zaļā grāmata | 2. Dalībvalstīm jāņem vērā visu iesaistīto grupu un iestāžu pieredze. | 2007 | DV | DV ziņojums HDG par konsultāciju rezultātiem, kas jāiesniedz līdz 2008. gadam | 3. Komisijai jāsniedz Eurobarometer pārskats par jauniešu attieksmi pret narkotikām. | 2008 | KOM | Ziņojums | Stratēģijas 18 .- 19. mērķis Narkotiku apkarošanas politikas koordinācija ES līmenī jānodrošina ar Horizontālās darba grupas narkomānijas jautājumos (HDG) palīdzību. | 4. Iedarbīga koordinācija Padomē. | 1. HDG pasākumi jākoncentrē uz ES rīcības plāna īstenošanu. | Pastāvīgi | Padome | KOM ikgadējais pārskats par attīstību | 2. HDG jābūt Padomes centrālajam forumam ES koordinācijai narkotiku apkarošanas jautājumos. Jānodrošina tās iedarbīga koordinācija ar citām Padomes darba grupām, kas nodarbojas ar narkotiku apkarošanas jautājumiem, ieskaitot ārējos sakarus. | Pastāvīgi | Padome | HDG pilnvaras jāpārskata līdz 2005. gadam. Par HDG diskusiju rezultātiem par ārējām attiecībām narkotiku apkarošanas jautājumos tiek informētas attiecīgo ģeogrāfisko apgabalu darba grupas un otrādi. | Stratēģijas 20. mērķis Viena no jomām, kurās koordinācijai ir liela nozīme, ir starptautiskā sadarbība. | 5. Sistemātiska narkotiku apkarošanas politikas jautājumu iekļaušana attiecībās ar attiecīgajām trešām valstīm un vienošanos noslēgšana ar tām. | 1. Padomei jānodrošina, ka ES rīcības plānus dažādos reģionos pieņem tikai tad, ja to īstenošanai ir piešķirti atbilstoši līdzekļi. | Pastāvīgi | Padome | KOM ziņojums līdz 2008. gadam | 2. Slēdzot jaunas vienošanās ar trešajām valstīm/ reģioniem, tajās jāiekļauj īpašs noteikums par sadarbību cīņā pret narkotikām. | Ik gadus | Padome KOM | Jauno vienošanos skaits, kurās ir īpašs noteikums par cīņu pret narkotikām | Stratēģijas 21. mērķis Valsts iestādēm, kas atbild par narkotiku jautājumu un politikas koordinēšanu, jāveicina ES rīcības plānu praktiskā īstenošana saistībā ar valsts programmu izpildi. | 6. Uzturēt regulāru forumu koordinācijai ES līmenī. | Prezidentūrai un Komisijai jārada iespēja par narkotiku apkarošanas koordināciju atbildīgajām personām tikties, lai apmainītos ar informāciju par attīstības tendencēm savās valstīs, jāpārskata darbības joma, lai pastiprinātu sadarbību, un galvenā uzmanība jāpievērš ES rīcības plāna īstenošanai. | Divreiz gadā. | PREZ KOM DV | Sanāksmju rezultāts. | PIEPRASĪJUMA SAMAZINĀŠANA | Stratēģijas 22. mērķis Ievērojami samazināt narkotiku lietošanu, atkarību no narkotikām, ar narkotikām saistītos veselības un sabiedrības apdraudējumus. | Mērķis | Ierosinātais pasākums | Termiņš | Atbildīgā puse | Novērtējuma instruments/ rādītājs | 7. Uzlabot narkotiku pieprasījuma samazināšanas pasākumu pieejamību un efektivitāti. | Jānodrošina narkotiku pieprasījuma samazināšanas programmu novērtēšana un iedarbīga novērtētās labākās prakses izplatīšana. EMCDDA EDDRA (Informācijas apmaiņas sistēmas attiecībā uz darbību narkotiku pieprasījuma samazināšanas jomā) un citu datu bāžu sekmīgāka izmantošana un regulāra atjaunināšana. | 2007 | DV EMCDDA | Izvērtētu narkotiku pieprasījuma samazināšanas programmu skaits EDDRA; EDDRA izmantotāju skaits. Narkotiku lietošana un ar narkotikām saistītā riska apzināšanās skolnieku vidū (EMCDDA). | Stratēģijas 25.1. mērķis Uzlabot profilakses programmu izmantošanas iespējas un iedarbīgumu, ieskaitot mērķtiecīgu profilaksi un pasākumus ģimenē un atsevišķās iedzīvotāju grupās. | 8. Uzlabot profilakses programmu pieejamību skolā un to efektivitāti. | Jānodrošina, ka vispusīgas profilakses programmas, kas attiecas gan uz atļautajām, gan neatļautajām narkotikām, kā arī vairāku narkotiku lietošanu, tiek iekļautas skolu mācību programmās vai īstenotas pēc iespējas plašāk. | 2007 | DV | To DV skaits, kas ieviesušas skolās vispusīgu, uz programmām balstītu narkotiku profilaksi; aptverto skolnieku īpatsvars. | 9. Izveidot mērķtiecīgu profilaksi. Izstrādāt jaunus veidus, kā aptvert mērķa grupas, piemēram, izmantojot internetu. | Jāizstrādā un jāuzlabo profilakses programmas īpašām mērķa grupām (piem., riska ģimenēm, skolniekiem, kas pametuši skolu) un īpašām vidēm (piem., narkotikas un transportlīdzekļu vadīšana, narkotikas darba vietā, narkotikas atpūtas vietās). | 2007 | DV KOM | Pieejamības īpatsvars profilakses programmām īpašām mērķa grupām. KOM pētījums par alkohola, narkotiku un medikamentu ietekmi uz transportlīdzekļu vadīšanu, kas jāsniedz līdz 2008. gadam. DV ziņojums HDG par narkotiku programmu apjomu darba vietās līdz 2008. gadam Profilaktisko pasākumu atpūtas vietās skaits, apjoms un efektivitātes novērtējums (EMCDDA). | Stratēģijas 25.2. mērķis Uzlabot iedzīvotāju, un īpaši jauniešu, kas ir izmēģinājuši psihoaktīvās vielas, piekļuvi agrīnās iejaukšanās programmām. | 10. Uzlabot metodes, kā agri atklāt riska faktoru un iejaukties agrīnā posmā. | Narkotiku lietošanas atklāšana jāiekļauj to profesionāļu apmācībā, kam ir saskare ar potenciālajiem narkotiku lietotājiem. | Pastāvīgi | DV | DV ziņojums par lēsto profesionāļu daudzumu, kas līdz 2008. gadam būs apmācīti šajā jomā. Vecums, kādā pirmoreiz lietotas narkotikas/ pirmoreiz pieprasīta ārstēšanās (EMCDDA). | Stratēģijas 25.3. mērķis Uzlabot piekļuvi mērķa un daudzpusīgām ārstēšanas programmām, tostarp visaptverošai psihosociālai un farmakoloģiskai aprūpei. | 11. Nodrošināt mērķa un daudzpusīgās ārstēšanas un rehabilitācijas programmu esību un pieejamību. | 1. Ārstēšanas alternatīvām jāietver dažādas psihosociālās un farmakoloģiskās nostādnes, kas būtu pieejamas un atbilstu ārstēšanas vajadzībām. | Pastāvīgi | DV | Ārstēšanas pieprasījuma un pieejamības rādītāji (EMCDDA) | 2. Jāizstrādā stratēģijas un pamatnostādnes, kā paplašināt pakalpojumu pieejamību tiem narkotiku lietotājiem, kuriem nav pieejami esošie pakalpojumi. | Pastāvīgi | DV | Identiski | 3. Jāuzlabo rehabilitācijas un sociālās reintegrācijas programmu pieejamība un jāpaplašina to apjoms. | Pastāvīgi | DV | Identiski | 12. Uzlabot ārstēšanas pakalpojumu kvalitāti. | Jāvienojas par visai ES kopīgiem obligātajiem narkomānijas ārstēšanas standartiem. | 2008 | Padome KOM | KOM priekšlikums līdz 2007. gadam. | 13. Tālāk izstrādāt alternatīvas ieslodzījuma piemērošanai narkomāniem un narkomānijas novēršanas pasākumus ieslodzītajiem. | 1. Efektīvi jāpielieto un jāizstrādā tālāk alternatīvas, ar ko aizstāt ieslodzījuma piemērošanu narkotiku lietotājiem par noziegumiem, kas saistīti ar narkotikām. | Pastāvīgi | DV | DV ziņojums HDG līdz 2008. gadam | 2. Jāizstrādā profilakses, ārstēšanas un kaitējuma mazināšanas pasākumi ieslodzītajiem, reintegrācijas pasākumi pēc izlaišanas brīvībā, kā arī metodes, kā uzraudzīt/ analizēt narkotiku lietošanu cietumnieku vidū. | Pastāvīgi | DV KOM | KOM priekšlikums ieteikumam līdz 2007. gadam. | Stratēģijas 25.4. mērķis Uzlabot piekļuvi tādiem veselības pakalpojumiem, ar kuriem novērš un ārstē HIV/AIDS, hepatītu, citas infekcijas, slimības un mazina narkotiku radīto kaitējumu veselībai un sabiedrībai. | 14. Ar narkotiku lietošanu saistīto veselības risku profilakse. | Jāīsteno Padomes ieteikums par tādu veselības kaitējumu profilaksi un samazināšanu, kas saistīti ar atkarību no narkotikām. | Pastāvīgi | DV | KOM ziņojums līdz 2006. gadam. | 15. Kaitējuma mazināšanas pasākumu esamība un pieejamība. | Jānodrošina, ka narkomāniem ir pieejami pasākumi, ieskaitot aizstājošo un uzturošo ārstēšanu, adatu apmaiņu un tamlīdzīgus pasākumus, kuru mērķis ir mazināt risku. | Pastāvīgi | DV | Lēstais izdalīto šļirču un aptverto narkomānu skaits (EMCDDA). Ārstēšanas pieprasījuma un pieejamības rādītāji (EMCDDA). | 16. HIV/AIDS, C hepatīta un citu ar asinīm pārnēsājamu infekciju un slimību profilakse. | Jānodrošina visaptverošu HIV/AIDS, C hepatīta, citu ar asinīm pārnēsājamo slimību apkarošanas programmu īstenošana, ietverot koordināciju un sadarbību starp visiem pasākumu īstenotājiem, kas strādā ar neaizsargātajām grupām. | Pastāvīgi | DV KOM | HIV, C hepatīta un citu infekciju izplatības rādītāji (EMCDDA). | 17. Ar narkotikām saistīto nāves gadījumu skaita samazināšana. | Ar narkotikām saistītu nāves gadījumu skaita samazināšana jāiekļauj kā īpašs mērķis visos līmeņos, paredzot īpaši šim nolūkam izstrādātas iejaukšanās. | Pastāvīgi | DV | Ar narkotikām saistīto nāves gadījumu rādītājs (EMCDDA). | PIEDĀVĀJUMA SAMAZINĀŠANA | Stratēģijas 27.1. mērķis Stiprināt ES tiesībaizsardzības sadarbību gan stratēģijas, gan noziegumu apkarošanas līmenī, lai veicinātu operatīvos pasākumus narkotiku un prekursoru novirzīšanas jomās. | 18. Samazināt sintētisko narkotiku ražošanu un piedāvājumu. | Jāizstrādā ilgtermiņa risinājums sintētisko narkotiku tiesu medicīnas profilēšanas izmantošanai tiesību aizsardzības nolūkos, balstoties uz iepriekšējo pieredzi. | 2008 | DV KOM Eiropols | KOM ziņojums. | 19. Vērsties pret saistībā ar narkotiku noziegumiem nelikumīgi iegūtu līdzekļu legalizēšanu. | Jāīsteno kopīgi operatīvie projekti. | Pastāvīgi | DV Eiropols Eurojust | Uzsākto un pabeigto projektu skaits. Atklātās un pārtrauktās ar narkotikām saistītās noziedzīgās naudas plūsmas. | 20. Izmantot konfiscētos līdzekļus, lai finansētu projektus cīņai pret narkotikām. | Jāizpēta iespēja veidot fondu, ko izmantot kopīgajiem operatīvajiem projektiem, kas finansējami no konfiscētajiem narkotiku ražošanā un tirdzniecībā iegūtajiem līdzekļiem. | 2007 | KOM | Pētījums par labāko praksi šāda fonda izveidošanā. | 21. Veikt izpēti par iespējamo saistību starp narkotiku tirdzniecību un terorisma finansēšanu. | Jāveic izpēte par iespējamo saistību starp narkotiku tirdzniecību un terorisma finansēšanu. | 2007 | KOM DV | Pabeigta izpēte. | 22. Pastiprināt darbu pie tādu noziegumu profilakses, kas saistīti ar narkotikām. | Jānovērtē ar narkotikām saistītu noziegumu apmērs ES. | 2006 | DV EMCDDA | Esošo pētījumu apkopojums, ko EMCDDA līdz 2008. gadam jāiesniedz KOM. Narkotiku pieejamība vai lēstā pieejamība ielās, to cena, tīrība un iedarbīgums (EMCDDA). | 23. Pētīt ar narkotikām saistīto noziegumu profilakses praksi trešajās valstīs. | Jāveic pētījums par ar narkotikām saistīto noziegumu profilakses praksi trešajās valstīs. | 2008 | KOM | Pabeigts pētījums. | 24. Paplašināt mācības tiesību aizsardzības iestādēm. | CEPOL jāiekļauj savās ikgadējās darba programmās vairāk mācību kursu tiesību aizsardzības iestādēm, kas īpaši attiecas uz narkotiku ražošanas un tirdzniecības apkarošanu. | 2006 | CEPOL | Papildu atbilstošas mācības, kas, sākot no 2007. gada, iekļautas CEPOL ikgadējā darba programmā. | Stratēģijas 27.2.-27.3. mērķis Pastiprināt dalībvalstu iedarbīgu sadarbību tiesībaizsardzības jomā, izmantojot pašreizējos instrumentus un sistēmas. Novērst un sodīt nelegālo narkotiku un psihotropo vielu ievešanu un izvešanu. | Mērķis | Ierosinātais pasākums | Termiņš | Atbildīgā puse | Novērtējuma instruments/ rādītājs | 25. Pastiprināt un attīstīt dalībvalstu sadarbību tiesību aizsardzības jomā, un, vajadzības gadījumā, ar trešām valstīm, Eiropolu un/vai Eurojust cīņā pret starptautisko organizēto narkotiku ražošanu un tirdzniecību. | 1. Jāīsteno kopīgi operatīvi projekti, piemēram, apvienotās izmeklēšanas grupas, kopīgās muitas operācijas un Eiropas ceļu policijas sadarbības tīkls. | Pastāvīgi | DV Eiropols Eurojust | Uzsākto vai pabeigto kopīgo operatīvo projektu skaits. Aizturēto prekursoru un narkotiku daudzums. Likvidēto kriminālo grupējumu skaits. Likvidēto nelegālo laboratoriju skaits. | 2. Eiropolam jāsagatavo un jāizplata novērtējums par risku, kādu ES rada narkotiku ražošana un piegāde. | Reizi divos gados. | DV Eiropols | Novērtējuma ziņojums | 26. Apkarot nopietnu kriminālo darbību prekursoru ķimikāliju novirzīšanas jomā, pastiprinot dalībvalstu sadarbību tiesību aizsardzības jomā, bet vajadzības gadījumā arī sadarbību ar trešām valstīm, Eiropolu un/vai Eurojust. | Jāīsteno kopīgi operatīvie projekti, piemēram, Apvienotā Eiropas vienība prekursoru jautājumos. | Pastāvīgi | DV Eiropols Eurojust | Uzsākto vai pabeigto kopīgo operatīvo projektu skaits. Aizturēto prekursoru un narkotiku daudzums. Likvidēto kriminālo grupējumu skaits. | 27. Novērst prekursoru, īpaši ES ievesto sintētisko narkotiku prekursoru, novirzīšanu. | 1. Jāīsteno ES tiesību akti par prekursoriem, jo īpaši dalībvalstu sadarbība sintētisko narkotiku prekursoru importa kontroles un ES ārējās robežas muitas kontroles stiprināšanas jomās. | Pastāvīgi | DV KOM | Īstenoto riska kontroļu skaits. | 2. Atbalstīt ANO INCB (Starptautiskās narkotiku kontroles pārvaldes) starptautiskās operācijas, īpaši Project Prism. | Pastāvīgi | DV KOM Eiropols | Uzsākto un pabeigto operāciju skaits. | Stratēģijas 27.5. mērķis Pastiprināt tiesībaizsardzības pasākumus attiecībā uz valstīm, kas nav ES dalībvalstis, īpaši uz narkotiku ražotājvalstīm un reģioniem, caur kuriem ved narkotiku tirdzniecības ceļi. | 28. Izveidot un paplašināt dalībvalstu sadarbības koordinatoru tīklu ražotājvalstīs un valstīs, caur kurām iet tirdzniecības ceļi. | 1. Visiem tīkliem jārīko sanāksmes, lai uzlabotu operatīvo sadarbību un koordinētu DV darbības trešās valstīs. | Divreiz gadā. | DV | Notikušo sanāksmju skaits. | 2. Jāīsteno operācijas ar trešu valstu tiesību aizsardzības iestādēm. | Pastāvīgi | DV | Uzsākto un pabeigto operāciju skaits. | STARPTAUTISKĀ SADARBĪBA | Stratēģijas 30.1. mērķis Eiropas Savienības saskaņota, iedarbīga un redzamāka darbība starptautiskajās organizācijās un forumos. | Mērķis | Ierosinātais pasākums | Termiņš | Atbildīgā puse | Novērtējuma instruments/ Rādītājs | 29. Pieņemt ES kopīgo pozīciju par narkotikām starptautiskajos forumos. | HDG jāgatavo ES pozīcijas starptautiskajās sanāksmēs, kas veltītas narkotiku jautājumiem. Narkotisko vielu komisijas (CND) un citu sanāksmju laikā jānotiek ES koordinācijas sanāksmēm. | Ik gadus | PREZ DV KOM | ES pozīciju attiecīgajās starptautiskajās sanāksmēs skaits. | 30. Formulēt un izplatīt ES nostādni narkotiku jautājumā. | Prezidentūrai un/vai Komisijai jāuzņemas vadošā loma līdzsvarotas ES nostādnes formulēšanā un aizstāvēšanā. | Ik gadus | PREZ DV KOM | ES paziņojumu skaits. | 31. Izvirzīt kopīgās ES rezolūcijas un atbalstīt citas rezolūcijas. | Prezidentūrai jācenšas ANO, jo īpaši Narkotisko vielu komisijā (CND), izvirzīt kopīgas ES rezolūcijas un/vai ES atbalstīt citas rezolūcijas. | Ik gadus | PREZ DV KOM | ES kopīgo rezolūciju un atbalstīto rezolūciju skaits. | Stratēģijas 30.2. mērķis Īpaši centieni attiecībā uz kandidātvalstīm un potenciālajām kandidātvalstīm, piemēram stabilizācijas un asociācijas procesa valstīm. | 32. Sniegt atbalstu kandidātvalstīm un stabilizācijas un asociācijas procesa valstīm. | Jāsniedz vajadzīgā tehniskā un cita palīdzība šīm valstīm, lai iepazīstinātu tās ar ES acquis un palīdzētu tām veikt nepieciešamos pasākumus. | 2008 | DV KOM EMCDDA Eiropols | Pabeigto projektu skaits; izdevumi un to procentuālā daļa kopējos izdevumos, kas atvēlēti palīdzībai šīm valstīm/ reģioniem. | 33. Dot iespēju kandidātvalstīm piedalīties EMCDDA un Eiropola darbībā. | Jānoslēdz vienošanās ar kandidātvalstīm. | 2008 | Padome KOM | Noslēgto vienošanos par sadarbību skaits. | Stratēģijas 30.3. mērķis Palīdzēt trešām valstīm, ieskaitot Eiropas Kaimiņattiecību valstis un galvenās narkotiku ražotājas un tranzītvalstis, iedarbīgāk samazināt narkotiku pieprasījumu un narkotiku piedāvājumu. | 34. Palīdzēt Eiropas Kaimiņattiecību valstīm | 1. Īstenot Eiropas Kaimiņattiecību politikas rīcības plānu daļu, kas attiecas uz narkotikām. | 2008 | DV KOM | Īstenoto narkotiku apkarošanas noteikumu skaits | 2. Īstenot to ES un Krievijas rīcības plāna cīņai pret organizēto noziedzību daļu, kas attiecas uz narkotikām. | 2006 | DV KOM | Īstenoto narkotiku apkarošanas noteikumu skaits | 35. Sniegt palīdzību trešām valstīm/ reģioniem. | Palīdzība jāsaista ar narkotiku apkarošanas rīcības plāniem, ko ES pieņēmusi kopā ar dažādiem reģioniem. Īpaša palīdzība jāsniedz Afganistānai šīs valsts Narkotiku kontroles stratēģijas izstrādāšanas sakarā un tās kaimiņvalstīm, lai nostiprinātu reģionālu pieeju. | 2008 | DV KOM | Pabeigto projektu skaits; izdevumi un to procentuālā daļa kopējos izdevumos, kas atvēlēti palīdzībai šīm valstīm/ reģioniem. | 36. Turpināt un attīstīt aktīvu ES politisko saikni ar trešām valstīm/ reģioniem. | 1. Jāizmanto tādi mehānismi kā ES un Latīņamerikas un Karību jūras reģiona narkotiku apkarošanas koordinācijas un sadarbības mehānisms un Trijotnes narkotiku sanāksmes. | Pastāvīgi | Padome KOM | Gada ziņojums par šo mehānismu izmantošanu. | 2. Jāpārskata pasākumi un, ja vajadzīgs, jānosaka jaunas prioritātes rīcības plānos cīņai ar narkotikām, ko ES pieņēmusi kopā ar: - Latīņameriku un Karību jūras reģionu, - Centrālāziju, - Rietumbalkānu valstīm. | 2006 2007 2008 | Padome KOM | Pārskata ziņojumi. | 37. Uzlabot palīdzības trešām valstīm/ reģioniem saskanību. | 1. Jāveic informācijas apmaiņa par operatīvajiem pasākumiem trešās valstīs un reģionos | Ik gadus | Padome KOM | KOM gada pārskats. | 2. Jāizvērtē EK un dalībvalstu projekti cīņai ar narkotikām, kas iekļauti sadarbības programmās. | 2008 | DV KOM | DV un KOM ziņojumi Padomei. | 3. Jānosaka tehniskās palīdzības dublēšanās un nepilnības. | 2008 | Padome KOM | KOM atjaunināta datu bāze par tehniskās palīdzības projektiem kandidātvalstīm un trešām valstīm, pamatojoties uz DV sniegto informāciju. KOM ziņojums Padomei. | INFORMĀCIJA, IZPĒTE UN NOVĒRTĒŠANA | Stratēģijas 31. mērķis Labāk izprast narkotiku problēmu un izstrādāt optimālos atbildes pasākumus. | Mērķis | Ierosinātais pasākums | Termiņš | Atbildīgā puse | Novērtējuma instruments/ rādītājs | 38. Sniegt pilnīgi uzticamus un salīdzināmus datus par galvenajiem epidemioloģiskajiem rādītājiem. | Piecu galveno epidemioloģisko rādītāju pilnīga īstenošana un, ja vajadzīgs, šo rādītāju optimāla saskaņošana. | 2008 | DV EMCDDA | DV ziņojumi, kuros identificētas iespējamās ar īstenošanu saistītās problēmas. | 39. Sniegt uzticamu informāciju par situāciju narkotiku jomā. | Jāizstrādā apvienots rādītāju un novērtēšanas instrumentu saraksts ES Narkotiku apkarošanas stratēģijas un rīcības plānu novērtēšanai. | Pastāvīgi | KOM EMCDDA Eiropols | KOM ikgadējais izvērtējums, kas sagatavots ar EMCDDA un Eiropola līdzdalību. | 40. Izstrādāt precīzu informāciju par jaunākajām narkotiku lietošanas un narkotiku tirgus tendencēm un modeļiem. | Jāpanāk vienošanās par ES pamatnostādnēm un mehānismiem, lai atklātu, uzraudzītu un reaģētu uz jaunākajām tendencēm. | 2008 | Padome KOM | KOM priekšlikums, kas līdz 2007. gadam jāsagatavo sadarbībā ar EMCDDA un Eiropolu. | 41. Veikt aprēķinus par valsts izdevumiem, kas saistīti ar narkotiku jautājumiem. | Dalībvalstīm un Komisijai jāveic aprēķini par tiešajiem un netiešajiem izdevumiem, kas saistīti ar narkotikām. | 2006 | DV KOM | Ar EMCDDA līdzdalību veikti aprēķini par izdevumiem ar narkotikām saistītai tiesību aizsardzībai, veselības un sociālajiem jautājumiem un starptautiskajai sadarbībai. | Stratēģijas 31.2. mērķis Katrā ES rīcības plānā jāiekļauj saraksts ar prioritārām tēmām, kuru zinātniskā izpēte ir jāveicina ES līmenī, ņemot vērā straujo narkomānijas problēmas attīstību. | 42. Labāka izpratne par faktoriem, kas veicina atkarību no narkotikām un par šīs atkarības ārstēšanu. | Veicināt narkotiku lietošanas un atkarības no tām biomedicīnisko, psihosociālo un citu faktoru izpēti Kopienas izpētes un attīstības programmas ietvaros un dalībvalstīs. | Pastāvīgi | DV KOM | Tēmu apzināšana un iekļaušana pamatprogrammā un darba programmās, kā arī valstu izpētes programmās. Izpētes programmā īstenoto pieteikumu par narkotiku jautājumiem skaits un DV atbalstīto projektu skaits. | 43. Izveidot vadošo pētniecības centru tīklus narkotiku izpētei. | Jāmudina izpētes tīklus, universitātes un profesionāļus attīstīt/veidot vadošo pētniecības centru tīklus, lai optimāli izmantotu resursus un sekmīgi izplatītu rezultātus. | 2007 | KOM | KOM ziņojums par tīklu izveides līmeni un šiem tīkliem iegūto finansējumu. | Stratēģijas 32. mērķis Sniegt skaidru pārskatu par pašreizējo ES līmenī veikto darbību un pasākumu sasniegumiem un nepilnībām. | 44. Nepārtraukts un visaptverošs novērtējums. | 1. Komisijai jāsniedz Padomei un Eiropas Parlamentam pārskati par rīcības plāna īstenošanu, kā arī priekšlikumi, kā novērst konstatētos trūkumus un risināt iespējamus jaunus uzdevumus. | Ik gadus | KOM | Pārskati par attīstību. | 2. Komisijai jāorganizē ietekmes novērtējums, lai ierosinātu jaunu rīcības plānu laikposmam no 2009. līdz 2012. gadam. | 2008 | KOM | Ar EMCDDA un Eiropola līdzdalību veikts ietekmes novērtējums. | 45. Paveiktā darba kontrole dalībvalstu savstarpējās tiesību aizsardzības sistēmu novērtēšanai narkotiku apkarošanas jomā. | Apjoms, kādā īstenoti ieteikumi labākajai praksei. | 2006 | Padome | Padomes ziņojums un priekšlikums ieteikumiem. | [1] KOM (2004) 707 galīgais. [2] Šī numerācija atbilst stratēģijas mērķu numerācijai ES narkotiku apkarošanas stratēģijā 2005. - 2012. gadam. [3] Prezidentūra=PREZ, Dalībvalstis=DV, Komisija=KOM